**AKO IMAMO PAMETNE TELEFONE, ZNAČI LI TO DA IMAMO I PAMETNE UČENIKE?**

*Smartphone* je postao najbolji prijatelj gotovo svakog učenika. Nastava u razredu sve teže konkurira sadržaju koji se može usvojiti preko te čudesne sprave. Ubrzani razvoj digitalizacije ima enormni utjecaj baš na obrazovni sustav; škole, bar kao takve, su mjesta potpuno *ugrožena* digitalizacijom. Nastavnici više nisu primarni prenosioci informacija; postoji netko tko zna puno više, praktički sve – a to je *google.* Učenici više ne trebaju školu, imaju neke svoje kanale preko kojih primaju sve ono što im je potrebno – društvene mreže.

Da li problem leži u prebrzom razvoju tehnologije, ili pak u zastarjelom kurikulumu? Svakako sad nema povratka, tehnološka ekspanzija je izvršila svoj utjecaj i škola je prestala biti glavni rudnik u kojem se kopaju nove informacije. Internet je preuzeo primat nad medijima, te promovirao jedan novi, brzinski način savladavanja gradiva. Digitalnom eksplozijom najviše je pogođeno čitanje; kultura čitanja nikad nije bila u većoj opasnosti. Ako učenici sve što ih zanima mogu saznati u djeliću sekunde, zašto bi čitali knjige? Međutim, ovdje nije samo problem u tome da se neće pročitati neki lektirni klasici; problem je naime puno dublji, to jest učenicima novi način primanja informacija mijenja njihov mentalni operativni sustav; ulažu neusporedivo manje svoje mentalne energije da bi riješili neki problem.

Čitanje knjiga razvija naš mozak na drugačiji način nego što to radi čitanje, odnosno skeniranje stranica na internetu. Knjige potiču maštu, razvijaju vokabular, poboljšavaju izražavanje, i što je najvažnije – potiču razmišljanje, a svaki učenik treba razviti misaoni operativi sustav. Knjige su nažalost na dnu ljestvice popularnosti kod učenika.

Rano navikavanje na multifunkcionalne pametne telefone nužno pravi učenicima medvjeđu uslugu. Jer, pametni telefoni čine mozgove lijenima, sve im serviraju na gotovo, te učenici nisu stavljeni u poziciju da razmišljaju. A u školi ima previše serviranog, ex-cathedra znanja, a premalo onog koji pogađa u srž i tjera učenike na razmišljanje, a razmišljanje im je osnovni alat koji im treba